b"\n_START_ARTICLE_\nMaria Rosa Miracle Sol\xc3\xa9\n_START_SECTION_\nDoc\xc3\xa8ncia, recerca i divulgaci\xc3\xb3\n_START_PARAGRAPH_\nLa seua recerca va abastar temes de limnologia, tant b\xc3\xa0sica com aplicada. Pel que fa a la recerca b\xc3\xa0sica va treballar en biodiversitat, ecologia, taxonomia integrativa i biogeografia d\xe2\x80\x99organismes aqu\xc3\xa0tics (incloent bacteris, fitopl\xc3\xa0ncton, zoopl\xc3\xa0ncton o bentos), din\xc3\xa0mica i migraci\xc3\xb3 vertical de les poblacions planct\xc3\xb2niques, les comunitats a les interfases, xarxes tr\xc3\xb2fiques aqu\xc3\xa0tiques, din\xc3\xa0mica i funci\xc3\xb3 dels ecosistemes aqu\xc3\xa0tics o paleolimnologia i canvi global. Entre les l\xc3\xadnies d'investigaci\xc3\xb3 aplicades trobem estudis de processos de contaminaci\xc3\xb3 aqu\xc3\xa0tica i eutrofitzaci\xc3\xb3, ecotoxicologia o conservaci\xc3\xb3 i gesti\xc3\xb3 d\xe2\x80\x99ecosistemes aqu\xc3\xa0tics._NEWLINE_Va publicar gaireb\xc3\xa9 dos centenars d'articles en revistes de prestigi internacional, i m\xc3\xa9s de 20 cap\xc3\xadtols de llibres, va editar o co-editar 5 volums i ha estat autora o coautora de dos llibres cient\xc3\xadfics. El primer article cient\xc3\xadfic el public\xc3\xa0 l'any 1971 als Treballs de la Societat Catalana de Biologia, i estava relacionat amb les seues primeres investigacions al zoopl\xc3\xa0ncton de Banyoles. El primer llibre que va publicar en solitari inclogu\xc3\xa9 part dels resultats de la seua tesi doctoral sobre el zoopl\xc3\xa0ncton de l'Estany de Banyoles.  Una altra part de la tesi la va publicar l'any 1974 a la revista Ecology i va tenir molt ress\xc3\xb2 al ser citat en llibres de text d'Ecologia. L'\xc3\xa8mfasi natural\xc3\xadstic de les seues investigacions es veu reflectit en la import\xc3\xa0ncia que d\xc3\xb3na a diferents aspectes de l'ecologia, biodiversitat i biogeografia dels organismes que estudia, fins i tot arribant recentment a dur a terme detallats estudis filogen\xc3\xa8tics i taxon\xc3\xb2mics d'invertebrats planct\xc3\xb2nics._NEWLINE_La professora Miracle tamb\xc3\xa9 es va interessar per la divulgaci\xc3\xb3 de la ci\xc3\xa8ncia, havent publicat articles i llibres sobre temes diversos d'ecologia, com ara el corresponent d'aquesta ci\xc3\xa8ncia a la col\xc2\xb7lecci\xc3\xb3 Temas Clave de l'editorial Salvat."